A4-0191/96

Päätöslauselma vetoomusvaliokunnan käsittelyistä parlamentin toimintavuonna 1995 - 1996

Euroopan parlamentti, joka

- ottaa huomioon Euroopan unionista tehdyn sopimuksen ja erityisesti Euroopan yhteisön perustamissopimuksen 8 d ja 138 d artiklan,

- ottaa huomioon työjärjestyksensä 156 - 158 artiklan ja erityisesti 157 artiklan 5 kohdan,

- ottaa huomioon aiemmat vetoomuksia koskevat päätöslauselmansa, erityisesti 12. heinäkuuta 1995 antamansa päätöslauselman vetoomusvaliokunnan käsittelyistä parlamentin istuntokautena 1994 - 1995 ((EYVL C 249, 25.9.1995, s. 71)),

- ottaa huomioon 17. marraskuuta 1993 antamansa päätöslauselman ja 9. maaliskuuta 1994 tekemänsä päätöksen oikeusasiamiehen tehtävien suorittamista koskevista säännöistä ja yleisistä edellytyksistä ((EYVL L 113, 4.5.1994, s. 15.)),

- ottaa huomioon vetoomusvaliokunnan mietinnön (A4-0191/96),

A. katsoo, että oikeus vedota Euroopan parlamenttiin on Euroopan unionin kansalaisuuteen kuuluva perusoikeus ja toteaa, että Euroopan unionin kansalaiset ja asukkaat haluavat ehkä syventää unionia vetoomusten välityksellä,

B. katsoo, että vetoamismenettely edustaa yhtä parhaimmista keinoista, jolla yhteisön toimielimet ja laitokset saavat suoraa tietoa yhteisön lainsäädännön vaikutuksesta Euroopan kansalaisten elämään sekä yhteisön oikeuteen kohdistuvista rikkomuksista, ja että se vahvistaa erityisesti Euroopan parlamentin valvontamahdollisuuksia,

C. katsoo, että vuosien mittaan vetoomukset paljastavat vakavia yhteisön oikeuteen kohdistuvia rikkomuksia ja nostavat toisinaan esille poliittisia kysymyksiä,

D. katsoo, että yhteisön päätöksentekoprosessi on tuotava lähemmäs kansalaisia, ja että tästä syystä vetoomusvaliokunnan työ on tehtävä laajemmin tunnetuksi yhteisön toimielinten ulkopuolella levittämällä lisää puolueetonta tietoa vetoomusoikeudesta,

E. katsoo, että Euroopan oikeusasiamiehen aloitettua toimintansa hänen on toimittava tiiviissä yhteistyössä hänen ja Euroopan parlamentin kanssa, jotta kansalaisille voidaan täysin taata mahdollisuus kääntyä yhteisön toimielimien ja laitosten puoleen heitä koskevissa asioissa,

1. Sitoutuu unionin kansalaisten yleisillä ja välittömillä vaaleilla valitsemana yhteisön toimielimenä ja heidän vetoomustensa vastaanottajana ottamaan asianmukaisella tavalla huomioon heidän valituksensa, lausuntonsa ja kyselynsä ja edustamaan heidän laillisia ja perusteltuja kantojaan kaikissa unionin toimielimissä;

2. Sitoutuu toimimaan siten, että vetoomusvaliokunnan kokoukset järjestetään mahdollisuuksien rajoissa silloin, kun muut parlamentin valiokunnat eivät kokoonnu, jotta vetoomuksia voitaisiin käsitellä asianmukaisimmalla tavalla;

3. Kehottaa kaikkia valiokuntiaan ja valtuuskuntiaan tutkimaan tarkasti niille tiedoksi tai lausuntoa tai jatkotoimia varten välitetyt vetoomukset ja ottamaan huomioon omaan vastuualueeseensa kuuluvat rikkomukset ja yhteisön oikeudessa havaitut puutteet, jotka käyvät ilmi vetoomusvaliokunnan niille välittämistä vetoomuksista; pyytää niitä tässä yhteydessä ilmoittamaan vetoomusvaliokunnalle kaikista poliittisista ja lainsäädännöllisistä aloitteista, joihin vetoomusten perusteella ryhdytään;

4. Huomauttaa, että EY:n perustamissopimuksen 138 e artiklan nojalla oikeusasiamiehellä on valtuudet «ottaa vastaan kaikilta unionin kansalaisilta sekä niiltä luonnollisilta henkilöiltä tai oikeushenkilöiltä, joiden asuinpaikka tai sääntömääräinen kotipaikka on jossakin jäsenvaltiossa, kanteluja yhteisön toimielinten ja laitosten toiminnassa ilmenneistä epäkohdista, lukuun ottamatta yhteisön tuomioistuimen ja ensimmäisen oikeusasteen tuomioistuimen toimintaa lainkäyttöeliminä»;

5. Huomauttaa, että EY:n perustamissopimuksen 138 d artiklan nojalla Euroopan parlamentti on se toimielin, johon on annettu oikeus vedota ja että vetoomusvaliokunta soveltaa työjärjestyksessä vahvistettuja vetoomuksien käsiteltäväksi ottamisen edellytyksiä itse vahvistamiensa perusteiden mukaisesti;

6. Toteaa uudelleen, että vetoomukset ovat unionin kansalaisuuteen kuuluva perustamissopimuksissa taattu perusoikeus ja että ne ovat asianmukainen keino hankkia suoraa tietoa kansalaisten näkemyksistä yhteisön politiikkaan liittyvistä ajankohtaisista asioista ja havaita yhteisön lainsäädännössä olevat puutteet ja valvoa yhteisön oikeuden soveltamiseen ja saattamiseen osaksi kansallista lainsäädäntöä liittyviä puutteita;

7. Vaatii sen vuoksi, että asianomaiset Euroopan toimielimet antavat unionin kansalaisille tietoja perusteellisesti ja laajasti vetoomusoikeudesta, joka on myönnetty Euroopan yhteisön perustamissopimuksen 138 d artiklan mukaisesti;

8. Ilmaisee halunsa luoda unionin kansalaisten ja asukkaiden puolesta oikeusasiamiehen ja Euroopan parlamentin välille tiivis, perusteellinen ja hedelmällinen yhteistyö unionin kansalaisten oikeuksien, erityisesti EY:n perustamissopimuksen 8 d artiklassa tarkoitettujen oikeuksien puolustamiseksi;

9. Kehottaa muita yhteisön toimielimiä, erityisesti komissiota ja neuvostoa, toimimaan mahdollisimman tiiviissä yhteistyössä vetoamisoikeuden käytön turvaamiseksi ja laajentamiseksi unionin sisällä siten, ettei vetoomuksen esittäjiä lannisteta tarpeettoman pitkillä käsittelyajoilla; pyytää erityisesti komissiota parlamentin työjärjestyksen 157 artiklan 3 kohdan mukaisesti toimittamaan asiakirjoja ja tietoja sekä takaamaan pääsyn komission tiloihin, mikäli salassapitoon liittyvät seikat eivät sitä estä;

10. Kehottaa komissiota valvomaan hyvin tiiviisti jäsenvaltioiden tapaa soveltaa yhteisön oikeutta ja kaikkia viivästyksiä ja hallitusten edustajien yhteistyöhalukkuudessa ilmeneviä puutteita ja pitämään ainoana tavoitteenaan yhteisön etua, kun sen on päätettävä ryhtyä oikeustoimiin tai jatkaa niitä perustamissopimuksen mukaisten velvoitteiden täyttämättä jättämisen vuoksi, Euroopan yhteisön perustamissopimuksen 169 artiklan mukaisesti;

11. Kehottaa komissiota ja vetoomusvaliokuntaa pyrkimään yhteistoimin käsittelemään vetoomukset mahdollisimman nopeasti, mikä on Euroopan kansalaisuuden vetoomuksen esittäjille takaama laillinen oikeus, ja sitoutuu tarjoamaan vetoomusvaliokunnalle tarvittavat mahdollisuudet käsitellä vetoomuksia mahdollisimman nopeasti ja asianmukaisesti;

12. Kehottaa puhemiestään välittämään tämän päätöslauselman ja valiokuntansa mietinnön komissiolle ja neuvostolle, jäsenvaltioiden hallituksille ja parlamenteille, sekä niiden vetoomuksista vastaaville valiokunnille ja niiden oikeusasiamiehille tai vastaaville toimielimille.